রেলের পাঠানো সব দামি যন্ত্রাংশের কাঠামোটুকুই পড়ে রয়েছে!
জেসপ কারখানায় গিয়ে সবকিছু দেখেশুনে পরিদর্শকেরা হতবাক। শুক্রবার সকাল সাড়ে ১০টা নাগাদ সিআইডি, রেল এবং ভেল’এর (ভারত হেভি ইলেক্ট্রিক্যালস লিমিটেড) ১৫-২০ জনের এক প্রতিনিধিদল কারখানার ২৮ নম্বর গেটে পৌঁছয়। কারখানাকে বরাত দেওয়ার পাশাপাশি তাদের তরফে পাঠানো যন্ত্রাংশ পাওয়া যাচ্ছে না বলে আদালতের দ্বারস্থ হয়েছিল রেল। সেই ভিত্তিতে আদালত কারখানায় যৌথ পরিদর্শনের কথা বলেছিল। 
এদিন পরিদর্শনে জেসপের তরফে কেউ হাজির ছিলেন না। পীযূষ গোস্বামী (এসডিও), রেলের অশোক কুমার (ডিরেক্টর, আয়রন অ্যান্ড স্টিল বিভাগ) এবং ভেল’এর তরফে ছিলেন আধিকারিক প্রমোদ খাণ্ডুরি-সহ অন্যেরা। প্রতিনিধিদলে ছিলেন সিআইডি এসএস শুভঙ্কর ভট্টাচার্য। পরে হাজির হন দমদম থানার আইসি। 
শুভঙ্কর বলেন, ‘‘১৯ ডিসেম্বর আমরা রিপোর্ট জমা দেব। জেসপের কেউ ছিলেন না বলে উল্লেখ থাকবে।’’ এদিন গোটা কারখানাকে ৯টি ভাগে ভাগ করে পরিদর্শন করা হয়। রেল সূত্রের খবর, সংশ্লিষ্ট সরঞ্জামগুলির তামার দামি অংশ-সহ সবকিছুই চুরি হয়ে গিয়েছে। কোনওটিই ব্যবহারযোগ্য নয়। পড়ে আছে শুধুই ‘স্ক্র্যাপ’! প্রশাসন সূত্রের খবর, উত্তর ২৪ পরগনার জেলা প্রশাসনের কাছে জেসপের জমির মালিকানা নিয়ে তথ্য চেয়েছে সিআইডি।